TFG โชว์กำไร Q1 แตะ 425 ล้าน ลุ้นรายได้ทั้งปีโต 15%
TFG อานิสงส์ยอดขายหมู-ค้าปลีกหนุน กำไรไตรมาส 1/66 แตะ 425 ล้านบาท ลุ้นรายได้ทั้งปีโต 15% 
TFG อานิสงส์ยอดขายหมู-ค้าปลีกหนุน กำไรไตรมาส 1/66 แตะ 425 ล้านบาท ลุ้นรายได้ทั้งปีโต 15%
10 พ.ค. 2566

บริษัท ไทยฟู้ดส์ กรุ๊ป จำกัด (มหาชน) หรือ TFG รายงานผลการดำเนินงานงวดไตรมาส 1/66 สิ้นสุดวันที่ 31 มี.ค.66 ดังนี้

สำหรับ TFG รายงานผลประกอบการไตรมาส 1/66 มีกำไรสุทธิ 425.39 ล้านบาท ลดลง 31.23% จากงวดเดียวกันของปีก่อน 618.52 ล้านบาท เนื่องจากรายได้ธุรกิจไก่อยู่ที่ 4,623.27 ล้านบาท ลดลง 8.12% จากงวดเดียวกันของปีก่อน 5,031.96 ล้านบาท
อย่างไรก็ตามแม้ว่าธุรกิจไก่จะปรับตัวลดลง แต่ในธุรกิจอื่นๆ ยังคงมีรายได้เพิ่มขึ้นอย่างแข็งแกร่ง เช่น ธุรกิจสุกรรายได้เพิ่มขึ้นอยู่ที่ 3,115.87 ล้านบาท เพิ่มขึ้น 19.97% จากงวดเดียวกันของปีก่อน 2,597.25 ล้านบาท รวมถึงรายได้จากธุรกิจอาหารสัตว์ขายภายนอกเครืออยู่ที่ 2,432.13 ล้านบาท เพิ่มขึ้น 42.90% จากงวดเดียวกันของปีก่อน 1,702 ล้านบาท และรายได้จากธุรกิจค้าปลีกอยู่ที่ 3,459.16 ล้านบาท เพิ่มขึ้น 240.59% จากงวดเดียวกันของปีก่อน 1,015.65 ล้านบาท
ด้าน นายเพชร นันทวิสัย ประธานเจ้าหน้าปฏิบัติการ TFG เปิดเผยว่า แผนการดำเนินงานในปี 2566 บริษัทตั้งเป้าหมายรายได้เติบโต 15% สร้างสถิติสูงสุดใหม่ต่อเนื่องจากปีที่ผ่านมา โดยขยายตลาดลูกค้ากลุ่มใหม่ทั้งในประเทศและต่างประเทศเพื่อเพิ่มยอดขาย นอกเหนือจากโมเดลธุรกิจในส่วนของธุรกิจค้าปลีกที่เป็นอีกแรงสนับสนุนให้ภาพรวมเป็นไปตามแผนงานที่วางไว้
ทั้งนี้ บริษัทเตรียมงบลงทุนในปีนี้เพื่อรองรับแผนขยายโรงงานผลิตอาหารสัตว์และฟาร์มเลี้ยงหมูทั้งในประเทศไทยและในประเทศเวียดนาม รวมถึงการขยายสาขาในส่วนของธุรกิจค้าปลีก ตลอดจนปรับปรุงธุรกิจในส่วนต่างๆ เพื่อเสริมศักยภาพการดำเนินงานให้ดียิ่งขึ้นในอนาคต
อีกทั้งในปีนี้ บริษัทให้ความสำคัญกับการขยายฐานธุรกิจค้าปลีกภายใต้แบรนด์ “ร้านไทย ฟู้ดส์ เฟรช มาร์เก็ต” มากขึ้น เพื่อเพิ่มมาร์จิ้น โดยมีแผนเปิดสาขาใหม่ เพิ่มเป็น 400 สาขาภายในปีนี้ (จากสิ้นปี 65 มีประมาณ 220 สาขา) เพื่อรองรับความต้องการลูกค้า และเป็นการเพิ่ม Margin ให้สูงขึ้น จากการปรับโครงสร้างช่องทางการจำหน่ายให้เข้าใกล้ผู้บริโภคมากยิ่งขึ้น